CSL คาดปีนี้รายได้โต 1-3% ตั้งงบลงทุนปี 58 ราว 100-130 ลบ.
CSL คาดรายได้ปีนี้โต 1-3% ตั้งงบลงทุนปี 58 ราว 100-130 ลบ. ใช้ขยายบริการเชื่อมต่อสายวงจรให้เช่า
14 พ.ค. 2558

นายอนุวัฒน์ สงวนทรัพยากร หัวหน้าคณะผู้บริหารด้านการเงิน บริษัท ซีเอส ล็อกซอินโฟ จำกัด (มหาชน) หรือ CSL เปิดเผยว่า แนวโน้มผลประกอบการปีนี้จะเติบโตกว่าปีก่อนราว 1-3% และบริษัทมั่นใจว่าจะพลิกกลับมามีกำไรได้ หลังปีก่อนบริษัทมีผลขาดทุน 149 ล้านบาท หลังจากปีก่อนมีการตัดค่าเสื่อมในสมุดหน้าเหลือง
โดยรายได้ในปีนี้จะมาจากธุรกิจโฆษณาในสมุดหน้าเหลือง และธุรกิจไอซีทีที่จะมุ่งเน้นให้บริการกลุ่มลูกค้าภาคธุรกิจด้วยบริการที่มีคุณภาพแบบ ONE STOP ICT ที่สามารถให้บริการด้านการเชื่อมต่ออินเทอร์เน็ตที่ซับซ้อน รวมทั้งการให้บริการศูนย์รับฝากคอมพิวเตอร์ที่เชื่อมต่อกับอินเทอร์เน็ตตลอดเวลา (Internet Data Center) บริการขายและติดตั้งระบบอุปกรณ์ คอมพิวเตอร์ อุปกรณ์เครือข่าย (ICT Solution) รวมไปจนถึงบริการด้านคลาวด์ คอมพิวเตอร์ (CLOUD COMPUTER) ที่มีแนวโน้มเติบโตดีขึ้น
ขณะที่บริษัทตั้งงบลงทุนในปีนี้ไว้ราว 100-130 ล้านบาท เพื่อใช้ในการขยายบริการเชื่อมต่อสายวงจรให้เช่า และลงทุนขยายการให้บริการศูนย์รับฝากคอมพิวเตอร์ที่เชื่อมต่อกับอินเทอร์เน็ตตลอดเวลา (Internet Data Center) ซึ่งจะใช้ระยะเวลาราว 6 เดือนในการเพิ่ม โดยในส่วนเดิมปัจจุบันมีการใช้ไปแล้วราว 40% และยังมีความต้องการเข้ามาใช้บริการเพิ่มขึ้นอย่างต่อเนื่อง